Papersnake/gushiwen huggingface dataset:
和耜岩赞易传来韵
何梦桂（宋代）

三釜养弗违，五斗腹已餍。
归无买山银，聊占白石崦。
崦西有斗室，草色青入帘。
有时独悲歌，白云低覆檐。
心劳发成丝，不敢开镜奁。
纯钩未曾试，敢谓铅刀铦。
行行行复止，恐为世猜嫌。
俯仰宇宙窄，吾姑养吾恬。
濯发餐沉瀣，载魄吞玉蟾。
世味纷浊浊，食鱼谁溉鬵。
君来此山中，相逢一掀髯。
议论不苟同，咸酸惟梅盐。
探索卦多赜，抉发天地潜。
君思方浩浩，我足愧沾沾。
未竟先天奥，已报归邮笺。
重来诘玄秘，试与君一拈。
精神寄四圣，后学未易觇。
堪舆物最巨，蝡动物至纤。
雷震与负行，水润复火炎。
孰匪阴阳用，岂待蓍策占。
吾身亦具足，谁能减与添。
六画无一辞，三才道已兼。
大象不可名，小言徒詹詹。
九师易已病，安得恶石砭。
况复坐井窞，周旋类鮧鲇。
独以嗜成癖，食苦自谓甜。
方此愧施孟，敢自比伊濂。
雄玄倘犹白，墨突空不黔。
阿谁登负丘，赤手捕长蚺。
泠然御风至，瞪目不可瞻。
大声忽挥绰，皇荂俱口箝。
窃意吾道孤，四海谋无佥。
安知太皞虚，前奔有飞廉。
参同合左契，机迅留无淹。
忆昔世道衰，九侯已醢醃。
作易为忧患，九卦首履谦。
子云卒投阁，拟易空噞噞。
君子观遯象，恶在不恶严。
心易写不尽，恨无千丈缣。
书空只一画，自向笔端粘。
君如会此意，此节真鎚钳。
君肯来南山，相从效比鹣。
路支使小池
方干（唐代）

儿童戏穿凿，咫尺见津涯。藓岸和纤草，松泉溅浅沙。

光含半床月，影入一枝花。到此无醒日，当时有习家。
故相少师李公挽诗
李弥逊（宋代）

去国头方黑，伤时鬓易丝。
徙薪谋独验，击楫志空悲。
尚想嘉猷告，曾闻大政谘。
两楹歌昨梦，忍诵憗遗诗。
白鹤观
黄庭坚（宋代）

复殿重楼堕杳冥，故基乔木尚峥嵘。
银河不改三千尺，铁马曾经十万兵。
华表故应终化鹤，谪仙未解独骑鲸。
林泉一二儿童旧，白发衰颜只自惊。
保福四谩人
释重顯（宋代）

竿木随身老作家，逢场作戏更难加，
谩人谩我无人会，水长船高眼里沙。
贺新郎 送家广陵下第南归海宁兼以志慰
陈维崧（清代）

槐影摇清夏。送君行、红亭绿酒，轻衫细马。家世沙堤兼绣戟，谁轻旧知名者。

况彩笔、凭陵骚雅。月殿桂华新掇取，准金台、买骏重论价。

又迟尔，三年也。

真珠莫惜离筵泻。尽人间、群儿自贵，底须悲诧。昨见垂杨词几阕，诉尽雨昏烟嫁。

空叹息、娉婷入画。自古柳为天上宿，踠长条、定遣笼鸳瓦。

会相见，龙墀下。
黄公济
徐照（宋代）

石色丹砂文，林木翠相合。
灵源一派长，近与银汉接。
老眼挂千仞，吟步绕百匝。
云遮忽有无，路坳见重叠。
凤响闻笙竿，龙灵化蛙哈。
再掬清冷波，一洗□滞匼。
但愿高高流，勿以众流杂。
纵马三十里晓及樟木市大江寒流荒崖野艇
王夫之（明代）

霜山晓气下连江，水影寒花的的双。清绝不知乘一羽，遥天似有碧云幢。
风霾行
丁澎（清代）

今上御历十三载，三月旬日风昼晦。诏问有司灾异状，法部郎昼昧死对。

昼闻汉帝除肉刑，醴泉溢出芝草生。秦时赭衣常塞路，日蚀星移失桓度。

古来祥𤯝信有诸，刘向李寻数上书。丞相席藁请避位，帝曰咨尔言非虚。

方今阳和布大泽，雌蜺昼见飞沙赤。冯夷击鼓蚩尤争，太乙灵坛诅风伯。

秦川地震三辅霜，郡邑不敢追流亡。宿舂未给县官税，更烦征调徙敦煌。

钩考参连不知数，谴责稍迟督邮怒。司空岁满城旦书，廷尉门填桁杨路。

商王解网舜好生，圣朝尚德复缓刑。黄麻如飞赦书下，父老涕泣祈升平。

帝省斋宫天可变，风不鸣条世清晏。苍鹰乳虎投远裔，赤乌应集灵和殿。

昼等披沥惶恐言，陛下圣明制曰善。
沧州道上
严我斯（清代）

荒台斜日渺晴波，五垒城边一放歌。画角风声连渤海，片帆春色下滹沱。

宵来对酒黄云断，天际怀人白雁过。怅望南皮多胜概，故园归去未蹉跎。
送吴秀才
曾巩（宋代）

一年过腊已十日，余日到春能有几。
春来远近不可问，冷碧先归在流水。
梅花向今独已繁，玉艳都占春风间。
草萌出土亦过寸，众芳次第挂清寒。
虚堂尽日对风影，我独此守青琅玕。
故人远来未一醉，车鞅欲去今谁攀。
怜君满腹富文彩，倦尾赤色无波澜。
连年礼部试多士，白羽舍置操榛菅。
君今忽忽负壮节，我赤春色羞衰颜。
况逢离别可奈何，忆人日老情日多。
怀徐士弘
郑元祐（元代）

钱唐湖上筱骖游，一榻长为孺子留。头白无成两漂泊，输君天地一沙鸥。
许彦明过荒斋看菊
顾璘（明代）

寂寂柴桑宅，黄花但满园。相将秋意晚，无奈晓霜繁。

珍重殊方种，艰危隔岁根。玩来终澹泊，莫向美人言。
忆江南·初夏九咏，和刘蔚园 其九
陆震（清代）

商船到，争卖雨前茶。宁著酒魔耽雪酿，不遭水厄试冰芽。

亟唤取流霞。
送进士王克敏赴成都录事
乃贤（元代）

黄榜天门外，胪传玉殿头。敕缄朱篆湿，袍剪翠云流。

喜协三槐瑞，真成驷马游。草堂今寂寞，还许俸钱修。
读潘母贞慈录有赋
李之世（明代）

母节臣忠两不移，寸心何幸九重知。旧啼碧泪封衣箧，新揭金题牖户楣。

柏挺高陵留劲节，竹垂甘露护慈枝。南溟淼淼天无际，此是流波捧日时。
送丘二十二之苏州
崔峒（唐代）

积水与寒烟，嘉禾路几千。孤猿啼海岛，群雁起湖田。

曾见长洲苑，尝闻大雅篇。却将封事去，知尔爱闲眠。
次刘子翼韵
郭印（宋代）

逢迎欣晤语，喜气破严凝。
汩没叹尘吏，安閒输野僧。
宦情元自薄，俗眼莫相憎。
松竹开三径，他时我亦能。
题文与可画竹苏子瞻诗后
王世贞（明代）

石室先生岷峨英，指端宛宛八法精，墨池写出淇园青。

雪堂一老寰中豪，胸中屈蟠金错刀，渭滨派作北海涛。

天生两奇令相值，半幅生绡斗秋色，长离翔空舞玄翮。

一舞一翮黄金钧，坐令箧笥烟云新，宝之者谁缑山人。
经世吟
邵雍（宋代）

羲轩尧舜，汤武桓文。
皇王帝伯，父子君臣。
四者之道，理限于秦。
降及两汉，又历三分。
东西俶扰，南北纷纭。
五胡十姓，天纪几焚。
非唐不济，非宋不存。
千世万世，中原有人。
和陶诗 儗古九首 其一
李贤（原德）（明代）

忆昔送君日，折赠门前柳。黯然离绪牵，别来已云久。

嗟彼市道交，念此金兰友。愿为秋暮期，同醉菊花酒。

古人重然诺，斯言莫相负。相思意何长，相见情更厚。

世态趋炎凉，君心谅无有。
招董彦文以下十二人小酌道旧
曾丰（宋代）

鹤发鸡皮十二人，非亲非故即比邻。觥筹交错情初洽，舌本澜翻事半陈。

父祖艰难犹在耳，儿孙愤悱可书绅。主人未似宾之老，浩叹何当老似宾。
祝牛宫辞
陆龟蒙（唐代）

四牸三牯，中一去乳。天霜降寒，纳此室处。

老农拘拘，度地不亩。东西几何，七举其武。

南北几何，丈二加五。偶楹当闲，载尺入土。

太岁在亥，馀不足数。上缔蓬茅，下远官府。

耕耨以时，饮食得所。或寝或卧，免风免雨。

宜尔子孙，实我仓庾。
南华十咏 其三
王渐逵（明代）

中天英粹异寰荒，万古山川瑞气藏。天竺不知何世界，宝林犹自说西方。
溪上小酌
陆游（宋代）

岸帻出篱门，投竿俯溪濑。
鱼聚忽千百，鸟鸣时一再。
新凉社瓮香，亦有雉兔卖。
欢言洗杯酌，又破止酒戒。
日者郑生谓余晚遇至人享上寿其词多诞以诗
蔡戡（宋代）

钟鼎山林不两全，未闻富贵出神仙。
万钉宝带何须此，九转金丹未可怜。
望明河（赠路侍郎使高丽）
刘一止（宋代）

华旌耀日，报天上使星，初辞金阙。许国精忠，试此日傅岩，济川舟楫。向来鸡林外，况传咏、篇章雄绝。问人地、真是唐朝第一，未论勋业。
鲸波霁云千叠。望仙驭缥缈，神山明灭。万里勤劳，也等是壮年，绣衣持节。丈夫功名事，未肯向、尊前轻伤别。看飞棹、归侍宸游，宴赏太平风月。
十二月二十七日作
吴孺子（明代）

三日半存何必恋，一年去尽不知留。
春风只在虞山外，袅袅将来笑白头。
柬罗闻野侍御
何其厚（明代）

绣斧何来款竹扉，霜严三径满寒威。野人卧雪惊骢马，太史占寒聚翠微。

谏草已清南海瘴，移文休讶北山讥。东门二疏甘投老，早构菟裘问息机。
柏
苏轼（宋代）

故园多珍木，翠柏如蒲苇。
幽囚无与乐，百日看不已。
时来拾流胶?一作肪?，未忍践落子。
当年谁所种，少长与我齿。
仰视苍苍干，所阅固多矣。
应见李将军，胆落温御史。
问渊明?或曰：东坡此诗与渊明反，此非知言也。
盖亦相引以造意言者，未始相非也。
元祐五年十月十四日。
?子知神非形，何复异人天。
岂惟三才中，所在靡不然。
我引而高之，则为星斗悬。
我散而卑之，宁非山与川。
三皇虽云没，至今在我前。
八百要有终，彭祖非永年。
皇皇谋一醉，发此露槿妍。
有酒不辞醉，无酒斯饮泉。
立善求我誉，饥人食馋涎。
委运忧伤生，忧?一作运?去生亦还。
纵浪大化中，正为化所缠。
应尽便须尽，宁复事此言。
游玉山佳处写赠仲瑛
赵奕（元代）

我爱玉山奇绝处，碧梧翠竹映阑干。轩窗傍水琴书静，楼阁连云宇宙宽。

山色溟濛还淡淡，湖光潋滟自漫漫。登临纵目无穷处，落日西风作暮寒。
颂古一百则
释正觉（宋代）

老觉情多念子孙，而今惭愧起家门。
是须记取南山语，镂骨铭肌共报恩。
武夷山
陈观（宋代）

邮亭立溪端，上有石鼓字。
回顾溪水中，石鼓安所置。
移舟激清溪，前山郁苍翠。
一曲遽停桡，寻真步幽邃。
洞天阊阖开，殿阁俨神位。
秦汉纪兹山，武夷君所治。
幔亭晏曾孙，遐踪久已秘。
巍巍大王峰，玉女傍立侍。
狮子西东来，昂藏不敢肆。
我本羽衣人，憩迹升真地。
珍重学仙翁，命舟行厨备。
溪山偕侣游，讨论每延迟。
二曲顿清奇，彼美宛临水。
三曲多仙岩，峭峙罕匹类。
倚空架舟函，不腐亦不坠。
小泊三杯石，坐玩逸清思。
石上饮三杯，昔贤同一致。
四曲入云中，繁花方妩媚。
春光耀亭台，灵草渐萌瑞。
崖阴刻字新，往往书故事。
五曲达平林，蔼然千古意。
精舍瞻遗容，丰碑诵遗记。
杏坛相因依，高堂揭仁智。
却令闽越中，居然作洙泗。
雄哉大隐屏，仙掌列其次。
六曲转盼间，仰高发长喟。
七曲著渔家，碧津富投饵。
八曲寂尔过，楼岩无鼓吹。
穷幽造灵峰，玄都矧可暨。
临池数本桃，道士昔手植。
感慨却回舟，烹鲜侑扬觯。
九曲烟霞深，丹庭敞宏庇。
即此非桃源，复何工拟议。
仙客偶谈玄，主人已心醉。
欢言一宿留，醺酣饱熟睡。
晨兴复招邀，具我鸡黍饲。
临行意有余，醇醪馈盈器。
顺溪睇层巅，天游冀愿遂。
扪萝履崎嵚眦。灵飚空中来，
松竹舞仙帔。杖藜还高冈，
夷犹不忍弃。何当濯尘缨，
永兹飘笠寄。归休赋长篇，
聊为斯游识。
呈万菴十章·冲举
白玉蟾（宋代）

自从踏著涅槃门，一枕清风几万年。
弱水蓬莱虽有路，释迦弥勒正参禅。
谁将枯木岩前地，放出落花啼鸟天。
两个泥牛斗入海，至今消息尚茫然。
贺新郎·贺鹊冰檐绕
佚名（宋代）

贺鹊冰檐绕。伴华堂、两催妆束，音传青鸟。瑞气沉烟金鸭袅。脆管繁弦迭奏。拥出个、仙娥窈窕。秋水芙蓉相映照。算人间、天上真希少。肌玉润，臂金瘦。仙郎况是青春调。向鸳鸯、彩丝结就，同心巧。料想梅花先得了。昨夜一枝开早。无地著、许多欢笑。准拟计台魁鹗表。著青衫、跃马长安道。一百岁，一双好。
贺黄少府受辟
释绍嵩（宋代）

天下无双双井黄，妙龄联辔战文场。
东南一尉癯负外，请试君方肘后方。
依韵和吴传正寺丞见寄
邵雍（宋代）

五十年来读旧书，世间应笑我迂疏。
因思偊女忘今古，遂悟轮人致疾徐。
道业未醇诚可病，生涯虽薄敢言虚。
时和受赐已多矣，安有胸中不晏知。
池上 其二
张镃（宋代）

波纹回处恰双鱼，小草花红点绿蒲。不是幽人相管领，枉教造化着工夫。
挽邹帅母叶夫人二首
王迈（宋代）

诗书教子昔邹母，燕喜宁亲今鲁侯。
石窌疏封时陆续，鱼轩迎养岁优游。
精专十念湘山佛，仿佛三生阆苑俦。
方拟乡舆扶上殿，不堪丹旐楚江头。
中春怆怀寄二三知己
齐己（唐代）

眼暗心还白，逢春强凭栏。因闻积雨夜，却忆旧山寒。

竹撼烟丛滑，花烧露朵干。故人相会处，应话此衰残。
大暑忆灵隐寺冷泉一首
苏籀（宋代）

我念热客辞，怀哉冷泉游。
此水暨此山，清便物殊尤。
澄渟快一生，晶澈夺两眸。
青瑶碧玻瓈，三顷方能侔。
澡雪戏{左山右豦}间，大川漫悠悠。
浣瀹鉴临际，千仞险何求。
面堂浸九筵，汎桨颺扁舟。
泠泠析酲惛，一一数虾鳅。
当阶掬珠璧，欹枕拖纶钩。
雷霆落闸喧，雪霜浮涧流。
京江谢洁滑，苕霅雄偏州。
月夕了无滓，暑天常似秋。
拜尘付一咍，汩泥亦包羞。
愿浴岐山凤，勿饮荆州牛。
秋气凛然庭木将坠道谦上人有南征之役赋诗祖
寇准（宋代）

洪府多佳致，师今欲此行。
寒山连楚远，白浪浸吴平。
烟雨经秋迥，霜鸿入夜鸣。
到时春未暮，闲听鹧鸪声。
晚秋郊居八首
赵蕃（宋代）

病夫慵出长蓬蒿，但见刍薪价益高。
积雨了知寒在候，我方随事典衣袍。
题杲东轩阇维齿不坏轮珠变金色
释文珦（宋代）

全德寡知音，浮沤亦易沉。
终因三昧火，始验一生心。
讲齿犹存玉，轮珠自化金。
几多空掩胾，遗臭在山林。
江楼令（晚眺）
吴则礼（宋代）

凭栏试觅红楼句，听考考、城头暮鼓。数骑翩翩度孤戍。尽雕弓白羽。

平生正被儒冠误。待闲看、将军射虎。朱槛潇潇过微雨。送斜阳西去。
赠钱道人
邓深（宋代）

善说相传唐世术，不言钱有晋人风。
非钱可况言真寔，肯志寻常卖相同。
七夕怀徐十用去年所赋东坡
李彭（宋代）

幽人喜雨静无尘，雨罢幽虫料理人。顾我维摩方卧病，忆君徐稚是前身。

钟鸣祗树年华隔，潮上吴江月色新。共看牵牛渡河汉，月残露脚湿纶巾。
【仙吕】一半儿　病酒
徐再思（元代）

昨宵中酒懒扶头，今日看花惟袖手，害酒愁花人问羞。病根由，一半儿因花
一半儿酒。　落花
河阳香散唤提壶，金谷魂消啼鹧鸪，隋苑春归闻杜宇。片红无，一半儿狂风
一半儿雨。　春情
眉传雨恨母先疑，眼送云情人早知，口散风声谁唤起。这别离，一半儿因咱
一半儿你。
大明寺平山堂
梅尧臣（宋代）

陆羽烹茶处，为堂备宴娱。
冈形来自蜀，山色去连吴。
毫发开明镜，阴晴改画图。
翰林能忆否，此景大梁无。
折杨柳·昔攀垂柳唱《阳关》
唐汝询（明代）

昔攀垂柳唱《阳关》，柳复垂丝君未还。
惟有杨花易飘荡，随风吹得到阴山。
苏小小墓
王镃（宋代）

同心难结绣云长，红玉沉泥草亦香。
娇魄年年寒食节，定应湖上作鸳鸯。
送郑察推叔友罢官之潮阳二首
黄公度（宋代）

官达身何补，才名陆未沉。
不妨吾道在，休较吏文深。
城郭春将暮，风云晚更阴。
相看炎海阔，魂断欲分襟。
寄蒋山如一翁
释祖先（宋代）

悠悠世路绝跻攀，卧看白云空往还。
惟有同参一句子，肯将容易混尘寰。
风痹三作
苏辙（宋代）

年老百病生，风痹已三件。
主家长患聋，说法仍害脚。
十年学趺坐，从此罢雀跃。
闭目时自观，寸田饱耕凿。
下种本无种，服药亦非药。
田熟根自生，病去如花落。
吾生默已定，有数谁能却。
数尽吾则行，未应堕冥漠。
嘉祐大行皇帝挽诗十首 其八
刘攽（宋代）

帝车旋北斗，驰道绕青松。银海浮双阙，虞渊顿六龙。

深思倾杞国，遗恨泣华封。述作无忧事，灵台与辟雍。
和刁推官蓼花二首
苏颂（宋代）

莲疏菊未破，野艳独敷荣。
濯水红缨细，铺园步障平。
露寒偏发色，风劲不摧茎。
采掇聊供饵，丹房助气清。
挽林法曹实甫二首
刘克庄（宋代）

昔我叨驰驲，惟君伴聚萤。
病翁尚占毕，良友忽幽冥。
古有东方赞，今无贞曜铭。
不知吟几些，叫得屈原醒。
辽阳寓怀一百韵
黎贞（明代）

绝域玄菟北，雄藩渤海边。并营连塞漠，幽蓟异风烟。

驻驿澄州界，汤池析木壖。路从熊岳散，山到白狼连。

古镇长城外，辽滨夕照前。战场云漠漠，丛冢草芊芊。

开国俱英杰，安邦悉俊贤。封疆环百济，声教被朝鲜。

美俗殷箕后，清风肃慎先。祭侯诚志勇，偏帅亦通权。

创霸才称度，图王业止渊。将雄司马晋，功盛慕容燕。

秦汉威名大，隋唐战伐专。控弦兵百万，开拓宇三千。

炀帝终归乱，文皇亦负愆。舆轮功未广，心腹祸相煎。

强弱慎沦没，桑田几变迁。辽金迭兴替，胡貊已绵延。

接踵源流盛，相承正朔偏。穹庐分部落，左衽播腥膻。

儿女同川浴，尊卑并榻眠。群居成偃蹇，一室称周旋。

将校冬前阅，兵车雪后畋。挺姿多鸷悍，用武自轻便。

银甲高低叶，雕弓左右鞬。臂间苍鹘立，花下紫骝牷。

白鹿裘过膝，青貂帽覆肩。比邻无老少，天属各姻㜕。

玉貌誇盘鬓，容华贴翠钿。半腰裁合袖，匝地舞鞦韆。

瓦缶罗儿酒，锣锅酪乳饘。鸡豚随日足，藜藿四时妍。

会客厨边度，祈神炕上筵。彝歌声窈窕，狄舞影蹁跹。

雨过平房湿，冰凝兀刺穿。繁弦希凤管，朽屑当龙涎。

地亦因人异，风从习俗传。恒居犹可叹，况复事相牵。

贱子罹多难，羁孤喘未痊。去家过万里，为客已三年。

桑梓江南梦，尘沙塞外天。别离惊岁月，跋涉遍山川。

忆昔儿童日，深承父母怜。岁荒犹饫肉，冬暖尚装绵。

写字阶前立，斑衣膝下联。趋庭初问礼，骑竹学吹埙。

萧萧趋樽俎，雍雍设豆笾。已谙怀橘义，时上颂椒篇。

弱冠亲师友，闭窗理简编。朝阳出沧海，秋旻映清涟。

雪案迎晨润，兰膏继晷然。礼文勤博约，物理细穷研。

庠序瞻依久，菁莪乐育全。柳摇芹泮碧，苔染杏坛砖。

师说尊韩愈，儒宗有郑虔。声名推独步，雅况蔼孤骞。

道谊金兰契，交情铁石坚。小心恒翼翼，忧道日悁悁。

角艺穷优劣，相规各勉旃。瑶琴挥玉轸，锦瑟按朱弦。

作赋追王灿，狂吟拟谪仙。龙蛇腾彩笔，珠玉满花笺。

圣代需贤急，纶音美化宣。求言诚恻恻，束帛屡戋戋。

夜雨江淹梦，秋风祖逖鞭。平生经济学，此日孝廉船。

抱璞怀多蹇，梯云未有缘。潜鳞初出跃，倦鸟复回还。

尚志期嘉遁，韬光养亢乾。萧曹心寂寂，巢许意翩翩。

卜筑依泉石，栖迟远市廛。地先盘谷胜，景冠杜陵玄。

黄卷书千帙，青山屋数椽。穿云石片片，通竹溜涓涓。

过鸟天边落，飞流屋后悬。凝眸观紫翠，洗耳弄潺湲。

负郭桑麻地，环丘稻糯田。逻朝惊白发，散野牧乌鸢。

出户通樵智，开帘放远巅。补篱添种菊，凿沼剩栽莲。

梅萼冲寒放，榕阴当午圆。诗成偏爱酒，景好喜闻蝉。

果献东坡荔，茶煎达磨泉。坐间无俗客，谈笑有高禅。

自谓田家乐，宁知宪网缠。物情据萧索，生理竟迍邅。

浪迹如蓬转，忧心似火燀。荆林嗟失雁，蕙帐惜分鸾。

驿路慵看画，江船怯听鹃。林芳红馥馥，山月白娟娟。

长啸空弹剑，悲歌独扣舷。兴随秋后燕，泪应岭头猿。

骨肉人何在，泥涂病正癫。志荒疏笔砚，力惫逞戈鋋。

落日心犹壮，秋风目已聠。薰莸羞共器，驽骥耻同軿。

技拙惟诗债，囊空乏酒钱。萧萧新白发，落落旧青毡。

日月行中国，风云洒八埏。盖棺事未已，犹欲问燕然。
浣溪沙
周密（宋代）

浅色初栽试暖衣。画帘斜日看花飞。柳摇蛾绿妒春眉。象局懒拈双陆子，宝弦愁按十三徽。试凭新燕问归期。
偈颂一百五十首
释心月（宋代）

一夜春风浩浩，拂尽千花百草。
十二危楼一倚栏，珊瑚枝头日杲杲。
鼓子花
郑刚中（宋代）

鼓子花堪爱，疏葩淡碧时。
未陪葵向日，且伴菊当篱。
土厚根条远，凉多世俗希。
可怜红槿类，无益自衰迟。
咏归亭
冯椅（宋代）

弓转寒溪月一湾，下临虎豹踞斓斑。
林烟开处飞层阁，云市穷斓获远山。
衿佩光阴弦诵裹，舟梁人物画图间。
红尘堆案那能到，只有渔舟自往还。
八月八日发潭州后得绝句四十首
赵蕃（宋代）

晓山能浅复能深，浅似朝晴深似阴。
山色岂知朝暮改，行人自费短长吟。
清华园
刘月房（宋代）

水光摇入碧窗寒，两岸斜阳照乱山。
才一吟诗便多事，只消静对绿阴闲。
夏日珠溪赋八音体 其一
方岳（宋代）

金筛薜萝月，玉戛琅玕风。石根一睡美，幽尚谁与同。

丝棼俗士怀，颠倒崔烈铜。竹筇肯俱来，独予两诗穷。

匏瓠亦缠藤，永日闭梵宫。土花侵道碧，晚翠初空濛。

革华共徘徊，爱此山丛丛。木犀约重游，小待香玲珑。
哭黄直卿寺丞二首
刘克庄（宋代）

久在文公几杖旁，暮年所得最精祥。
贫甘香火辞符竹，病整衣冠坐箦床。
壮士军中悲亮死，先师地下惜回亡。
洗云破寺三间屋，却有门人远赴丧。
戊寅正月进讲赐大红织成段衣一袭
于慎行（明代）

讲殿朝朝圣渥频，赐衣又见出枫宸。
织成共识金梭巧，贡到初开锦样新。
色借宫云红近日，香浮仙佩暖宜春。
垂裳幸值轩唐理，补衮无劳愧许身。
古意
武元衡（唐代）

蜀国春与秋，岷江朝夕流。长波东接海，万里至扬州。

开门面淮甸，楚俗饶欢宴。舞榭黄金梯，歌楼白云面。

荡子未言归，池塘月如练。
郑家口夜泊次俞宜黄韵因怀昔年计偕诸公
归有光（明代）

飞沙竟日少光辉，浪急风高月色微。
为忆含桃催物候，尚淹行李未春归。
吴歌独自弹长铗，楚制堪怜著短衣。
来往常经郑家口，当时同伴共来稀。
法逸云尝记堕城时番人追逐时回观平江变为瓦砾时只此便是息心处也师云何止息心
释怀深（宋代）

三处莫忘真是药，两针不蓄亦无妨。浑身劫得燖鸡尽，始好参禅作歇场。
和学士秋怀一十五首
李弥逊（宋代）

漫漫长山去不分，欲於何处望阊门。
寄声莲社还相忆，几日归鸿下故园。
寄惠椿亭侍郎 其七
福康安（清代）

忽忽飙轮倏九年，而今才见使星旋。入关定远头还黑，偻指旌旄过酒泉。
更漏子·背江楼
温庭筠（唐代）

背江楼，临海月，城上角声呜咽。堤柳动，岛烟昏，两行征雁分。
京口路，归帆渡，正是芳菲欲度。银烛尽，玉绳低，一声村落鸡。
再送先之
晁说之（宋代）

君家父子真国器，弃逐那知上苑春。
岚障城中尤自乐，浦珍市里本来贫。
曾怜浊俗排阊阖，蹔屈清江纵羽鳞。
我老相逢便相别，剧谈易象亦何因。
对雨寄杨公济
强至（宋代）

江海岁云晏，雨冥风自凄。
叶光群木洗，翅湿几禽低。
静榻欹寒枕，孤城隐暮鼙。
少陵车马客，催踏草堂泥。
杏塘
刘学箕（宋代）

境接江东界，邮程是杏塘。
雨喧茅屋小，泥滑草桥长。
旷野人稀少，平田水渺茫。
半生游历地，未若此荒凉。
酬岑勋见寻就元丹丘对酒相待以诗见招。
李白（唐代）

黄鹤东南来，寄书写心曲。倚松开其缄，忆我肠断续。
不以千里遥，命驾来相招。中逢元丹丘，登岭宴碧霄。
对酒忽思我，长啸临清飙。蹇予未相知，茫茫绿云垂。
俄然素书及，解此长渴饥。策马望山月，途穷造阶墀。
喜兹一会面，若睹琼树枝。忆君我远来，我欢方速至。
开颜酌美酒，乐极忽成醉。我情既不浅，君意方亦深。
相知两相得，一顾轻千金。且向山客笑，与君论素心。
东阳水乐亭（为东阳令王都官概作。）
苏轼（宋代）

君不学白公引泾东注渭，五斗黄泥一钟水。
又不学哥舒横行黄海头，归来羯鼓打凉州。
但向空山石壁下，爱此有声无用之清流。
流泉无纟玄石无窍，强名水乐人人笑。
惯见山僧已厌听，多情海月空留照。
洞庭不复来轩辕，至今鱼龙舞钧天。
闻道磬襄东入海，遗声恐在海山间。
锵然涧谷含宫徵，节奏未成君独喜。
不须写入薰风纟玄，纵有此声无此耳。
任价玉馆东园十题 第一轩
释德洪（宋代）

名园富家致，此轩冠群目。槛次状元红，窗横尊者竹。

坐客定无双，试茶谷帘绿。愿闻圣谛义，飞辩横麈玉。
庆阳司寇八月十六日得子
韩雍（明代）

中秋华月始流辉，便毓明珠产绣帷。共喜仁人还有后，谁云天道竟无知。

闻啼已识真英物，作颂惭非绝妙辞。仙种从来好花发，天香吹到凤凰池。
题新居呈王尹，兼简府中三掾
白居易（唐代）

弊宅须重葺，贫家乏羡财。桥凭川守造，树倩府僚栽。

朱板新犹湿，红英暖渐开。仍期更携酒，倚槛看花来。
横溪访招香浦不值晚遇石门舟中有作
凌扬藻（清代）

波起木微脱，秋生湖上山。蹉跎双鬓老，去住一身间。

短屐兰皋外，扁舟凫渚间。凭谁赋招隐，日暮棹歌还。
白宋瑞
晁公溯（宋代）

圣主思献纳，诸公专讨论。
吾生端有命，此去勿多言。
往泛碧万顷，归来朱两轓。
江湖自可乐，不必上龙门。
秋夜
石珝（明代）

凉夜始多梦，升沉顷相寻。
蟋蟀入床下，萧序已载阴。
褰裳出庭户，河汉清且深。
华月挂林杪，高鸿送哀音。
百岁岂不多，半为风雨侵。
嗟彼蜗角名，烦此孤鹤心。
流水激古洲，高山出远岑。
子期果难逢，独卧枕素琴。
句 其二
王存（宋代）

珠鞯锡御恩犹在，玉辇亲扶事已空。
题李仲孙佩轩
刘才邵（宋代）

华堂压云排柱磶，堂背开轩看青璧。镂螭石斗贮芳根，绿叶裁云净如拭。

秋风吹空夜正凉，曲琼挂帘放香入。小鞋踏月傍幽丛，雾气笼寒髻鬟湿。

主人才具超常流，竟体芳香非外袭。不应便尔学纫兰，芰制荷衣向泉石。

诏书屡下言路开，黼坐忧勤方仄席。绿章闻早叩天关，坐使青云生咫尺。

垂绅鸣玉近瑶墀，旧隐烟霞从寂寂。却须为续北山移，细说幽芳恨轻掷。
同卢明府饯张郎中除义王府司马，海园作
孟浩然（唐代）

上国山河列，贤王邸第开。故人分职去，潘令宠行来。

冠盖趋梁苑，江湘失楚材。豫愁轩骑动，宾客散池台。
元妙观石画拓本
丁立诚（清代）

墨云四壁石画张，玉丫叉展东书堂。坐论文物六朝古，晋太元迄隋开皇。

是时苻坚败淝水，安石赌墅殊清狂。林邑范佛贡方物，金盘戴首珠腾光。

长星一杯劝汝酒，昌明谶符晋不纲。虫沙猿鹤化异类，绕树乌鹊悲流亡。

杨花落尽李花放，东海鲤鱼云中翔。凭阑默坐者谁子，知音或为万宝常。

以古为鉴痛争战，刻石垂戒昭文章。昔我征车济宁驻，石室画像搜武梁。

郭巨朱鲔墓题夥，黾池李颂夸祯祥。何若射阳谒尼圣，问礼雁贽周道旁。

金石图史左右列，襄阳一舸游金阊。金阊玄妙古道观，为五都市百戏场。

毡椎响拓蝉翼薄，琼玖珍贶投钱郎。廉石郁林访学舍，剑池虎阜摹山冈。

纵有题字岁月近，媚俗书画开文唐。
杨柳
汪遵（唐代）

亚夫营畔柳濛濛，隋主堤边四路通。
攀折赠君还有意，翠眉轻嫩怕春风。
圣俞坠马伤臂以其好言兵调之
刘敞（宋代）

知兵心自许，见谓百夫雄。上马常慷慨，堕车宁困穷。

诚非代大匠，疑欲作三公。匹似陈汤病，犹成绝域功。
腊日寄铨儿 其四
钟令嘉（清代）

频年思子泪，前月抱孙才。忆汝孩提似，原他祖德该。

啼声劳客试，秀骨或天来。归日应过膝，闻当笑口开。
戏效屏山书斋十咏
刘克庄（宋代）

欲击伯仁肘，难悬季子腰。
自刊聊自用，渠刻任渠销。
戊子三月二十一日殇小女称称三首
梅尧臣（宋代）

蓓蕾树上花，莹絜昔婴女。
春风不长久，吹落便归土。
娇爱命亦然，苍天不知苦。
慈母眼中血，未乾同两乳。
祈雪
胡仲弓（宋代）

天意怜贫者，冬深雪尚悭。
朔风吹黑道，云气护青山。
色瑞占三白，年丰露一斑。
调元人已老，事休颇相关。
秋日
吕本中（宋代）

御盗犬新死，放生羊尚存。有书消永日，无客到衡门。

山色热犹好，溪流雨不浑。还须止杂念，数息度黄昏。
逍遥咏
宋太宗（宋代）

玄机圣境谩劳心，何似穷研道理深。
升降自然随我命，莫教虚理几光阴。
几人达得幽闲趣，如树争高力不任。
暗里差殊终坠堕，神仙尚恐有飞沈。
闻号
郑畋（唐代）

陛兵偏近羽林营，夜静仍传禁号声。

应笑执金双阙下，近南犹隔两重城。
送宋君用游辇下
苏轼（宋代）

暴雨涨荒溪，尺水生洪流。
中有泼泼鲤，泛然方快游。
安知赤日泼，沸浪生浮沤。
石密岸狭束，鳞鬣窘若囚。
一失在藻乐，遂有辙鲋忧。
誓将泛江湖，雪此喣沫羞。
江湖与荒溪，巨细虽不侔。
此流彼之派，联接讵阻修。
超然奋跃去，势若鹰离韝。
浮沉谢群蛙，窟穴依长洲。
洗刷沮洳泥，被服白纹裘。
谁知岁月久，涌浪生咽喉。
赖尔溪中物，虽困有远谋。
不似沼沚间，四合狱万鲰。
纵知有江湖，绵绵隔山丘。
人生岂异此，穷达皆有由。
吾乡广平君，少与轻薄游。
堆金等屋梁，{左禾右罢}稏百顷秋。
朝廷罗红颜，夜庖炙肥牛。
落魄穷书生，多以金帛收。
高赀一朝尽，里巷谁青眸。
儿女号饥寒，亲友寡馈賙。
中夜起长叹，慷慨商声讴。
我非田农家，安能事粗耰。
又非将帅种，不惯挥戈矛。
平生负壮气，岂可遂尔休。
今我中丞公，位隆职兼优。
官爵连九族，一门千骅骝。
虽云富贵殊，敢以贫贱投。
姻戚苦未远，我困岂我{左寿右鬼}。
八月秋风高，驾言动轻輈。
将行来告别，求赠安敢廋。
嗟子穷已甚，倚伏理亦周。
溪鱼解如此，况子知公侯。
马壮仆正健，去去其无留。
寿祝云岑
曾习经（清代）

六十平头尔许奇，谈空说有诳童儿。清光只是丰湖月，想见云门跛阿师。
浣溪沙·方响
苏轼（宋代）

花满银塘水漫流。犀槌玉板奏凉州。顺风环佩过秦楼。
远汉碧云轻漠漠，今宵人在鹊桥头。一声敲彻绛河秋。
文石
胡健（清代）

地灵何处不仙洲，且看文章点石头。宝气陆离威凤舞，金光灼烁锦龙浮。

好将阅世存双眼，未许违时老一丘。海外自来多瑰异，愿随方物备共球。
次春日即事韵
周权（元代）

吴蚕欲老畴未秧，拍堤野水回横塘。淡烟疏树绿阴薄，落花飞絮白日长。

寒具油乾过冷节，匆匆芳事归鶗鴂。枕书睡足午窗明，雪乳浮浮翻兔褐。
次韵子由浴罢
苏轼（宋代）

理发千梳净，风晞胜汤沐。
闭息万窍通，雾散名干浴。
颓然语默丧，静见天地复。
时令具薪水，漫欲濯腰腹。
陶匠不可求，盆斛何由足。
?海南无浴器，故常干浴而已。
?老鸡卧粪土，振羽双瞑目。
倦马?展风沙，奋鬣一喷玉。
垢净各殊性，快惬聊自沃。
云母透蜀纱，琉璃莹蕲竹。
稍能梦中觉，渐使生处熟。
《楞严》在床头，妙偈时仰读。
返流归照性，独立遗所瞩。
未知仰山禅，已就季主卜。
安心会自得，助长毋相督。
次韵叶兵部九日不出十日登北高峰
周紫芝（宋代）

登临一笑与谁同，此事人间未易逢。莫恨清樽负重九，且看黄菊笑西风。

江连碧海潮初上，山近丹霄路欲通。向晚归来得新句，便知云梦落胸中。
营州歌
高适（唐代）

营州少年厌原野，狐裘蒙茸猎城下。(狐 一作：皮)
虏酒千钟不醉人，胡儿十岁能骑马。
同张伯常会君实南园
范纯仁（宋代）

幽圃多清致，人贤乐有馀。游心同艺苑，归兴若田庐。

畦广容栽同，门扃为著书。筑台占岳顶，凿沼洒伊渠。

庵仿卢仝屋，坊邻白傅居。拂床留倦客，种竹荫游鱼。

弄水衣襟湿，遵流酒盏徐。园翁名草木，山鸟戏阶除。

密席延商皓，高风迈汉疏。城西老诗伯，独免醉登车。
过青阳县，望九华山，云中不真。来早大露，
杨万里（宋代）

肩舆过了九华西，恨杀秋云故故低。
遮尽奇峰时放出，逐峰放出不教齐。
长安早春
施肩吾（唐代）

报花消息是春风，未见先教何处红。

想得芳园十馀日，万家身在画屏中。
四月五日游武夷九曲午抵崇安五首 其五
祁顺（明代）

借得天公半日晴，好山看尽眼偏明。肩舆午入崇安路，荷叶池塘闻雨声。
月下梅花
杨万里（宋代）

天恐梅花不耐寒，遣将孤月问平安。
未须一夜都开尽，留取前前後後看。
送管元帅南征 其二 过淮安畅曾伯都事幽居
萨都剌（元代）

万事归来好，淮阴二亩园。教儿书满架，过客酒盈樽。

野水到门外，渔船系树根。除书下霄汉，坐席恐难温。
长乐閒赋 其九
黄裳（宋代）

方壶圆峤飞来处，北越南番望断时。莫道长安天样远，一轮初上已先知。
北楼次韵
林宗放（宋代）

浮空紫翠扑层台，谢守吟容一夜开。
云影四重高卷□，□痕浑落浅胶杯。
红莲绿水嘉簪盍，白鸟孤云八句来。
缓□笙歌下楼去，凉州重听彻崔嵬。
书怀
毕仲游（宋代）

高城垒脩竹，小舍似山居。痛饮谋身懒，高歌与世疏。

拂衣惭国士，买钓梦江鱼。可笑虞卿老，穷愁强著书。
谢人惠诗二首
姜特立（宋代）

九攻莫下墨子守，一矢难摧飞卫锋。
始悟从前最高着，向来未肯付渠侬。
寄山友徐灵晖
翁卷（宋代）

若非殊俗好，那肯爱幽居。
深么无来客，空山自读书。
树蝉经雨少，门柳望秋疎。
相忆何时去，闲园共尔锄。
新柳八首 其二 隋堤
邹德臣（清代）

剪彩才完绿尚柔，一丝丝解系龙舟。归帆百幅销金暗，殿脚三千翠黛羞。

领袖烟花迷大业，唤回歌吹入扬州。而今寂寞寒鸦色，不到吹绵已自愁。
暮春即事
高斯得（宋代）

皇天列四运，懿兹暮春熙。
和风著风物，观物令心台。
如何魏晋后，词人总凄凄。
退之颇知道，及此尤伤悲。
宁非构淹留，叹老还嗟卑。
哀乐缘外感，安能识天时。
不见鲁中狂，陶然浴清沂。
问渠乐何事，无言对春晖。
人亡已千年，叹息将安归。
踏莎行 寒梅
俞庆曾（清代）

冷耐西风，娇含宿酒。任它霜雪催寒骤。平生傲骨木棱棱，花前一拜甘低首。

淡寞谁知，清高吾友。繁华阅尽何能久。云廊月殿影欹斜，知君不是思春瘦。
吕待制所居八咏·缓步
王炎（宋代）

跃马乘轩四十年，谁知公是地行仙。
向来曳履星辰上，今作游行杖屦缘。
总为鼻端清栩栩，能令脚底步翩翩。
青鞋若许陪行乐，早晚诛茅半隐边。
和二十二弟二首
晃冲之（宋代）

静处偷看肘后书，幽栖古有此人无。
绿蓑青蒻非吾事，白浪狂风满太湖。
九月十四日小会
孔武仲（宋代）

带露葵花贮漆盘，周遭仍簇小鸡冠。
人生爱赏无时足，但作姚黄魏紫看。
初冬
宋伯仁（宋代）

过了重阳便作寒，貂裘心事未容安。
贫时侯伯人难识，醉裹乾坤我自宽。
红叶已飘千万点，黄花羞对两三般。
小窗破处须频补，莫放西风正眼看。
呈曾侍郎逮
赵蕃（宋代）

思人几作访茶山，竹密如云不敢删。未觉风流成岁远，政繇伯仲力追还。

长公旧日曾一识，末路后来遭百艰。邂逅探囊得行记，赠公试遣略承颜。
三塔渰圩下二首
岳珂（宋代）

暑风空战荻萧萧，尽日舟行淖没腰。
曾见决堤嵦漏，未闻涸辙纵鳅跳。
成渠致利今无郑，具备先时古有尧。
安得圩图比安上，忧时如侠奏清朝。
赐秦国大长公主挽词三首 其三
赵顼（宋代）

庆自天源发，恩从国爱申。歌钟虽在馆，桃李不成春。

水折空还沁，楼高已隔秦。区区会稽市，无复献珠人。
剑阁
何亮（宋代）

千峰如剑列虚空，曾隔车书不混同。安得乾坤作炉冶，铸为农器散寰中。
寄情
白居易（唐代）

灼灼早春梅，东南枝最早。持来玩未足，花向手中老。

芳香销掌握，怅望生怀抱。岂无后开花，念此先开好。
和范教授同游桓山
陈师道（宋代）

送客寻山已自仙，行谈坐笑复忘年。
平郊走马斜阳里，破屋传忘积水边。
洗壁题名留岁月，登高著句记川山。
风流幕下诸公子，缩手吟边更觉贤。
层楼
晁公溯（宋代）

独立层楼上，遥看众壑中。
山头冠落日，谷口吸长风。
云雾吴天接，江湖蜀柁通。
只今洞庭岸，白浪没青枫。
饮刘原甫家原甫怀二古钱劝酒其一齐之大刀长
梅尧臣（宋代）

主人劝客饮，劝客无夭妍。
欲出古时物，先请射以年。
我料孔子履，久化武库烟。
固知陶氏梭，飞朱风雨天。
世无轩辕镜，百怪争後先。
复闻丰城剑，已入平津渊。
聊雠二百载，傥有书画传。
嗢呼才十一，便可倾觥船。
探怀发二宝，太公新室钱。
独行齐大刀，鎌形末环连。
文存半辨齐，背有模法圆。
次观金错刀，一刀平五千。
精铜不蠹蚀，肉好钩婉全。
为君举酒尽，跨马月娟娟。
从范秘监过城南陈亦颜读书楼
王炎（宋代）

客来挥麈对觥船，客去焚香阅简编。
车马软红尘里走，不知委巷有壶天。
赠戴石玉
王炎午（宋代）

琢之磨之，玉汝于成。
孰为玉工，师友父兄。
仙山之石，今则在我。
彼璞之弃，我责之隋。
为瑚为琏，如珪如璋。
山泽之润，邦家之光。
玉不自毁，人自槿实。
闻士称名，不离其道。
韶阳之迁道中呈汪时法
吕祖俭（宋代）

汪氏诸郎子独贤，相从过岭过韶川。
九龄风味犹存否，莫向南华却问禅。
寄圣水照讲师
赵东阁（宋代）

圣水水深山亦深，寺前三十里清阴。
一僧趺坐松间石，不是安禅定苦吟。
西江月（题墨水仙）
张炎（宋代）

缥缈波明洛浦，依稀玉立湘皋。独将兰蕙入离骚。不识山中瑶草。

月照英翘楚楚，江空醉魄陶陶。犹疑颜色尚清高。一笑出门春老。
归鸟
强至（宋代）

日落群山静，天寒独鸟归。
声悲故巢远，影入片云微。
踪迹怜吾滞，青冥羡汝飞。
莫为双翼误，须避暗中机。
子陵
姜特立（宋代）

足加帝腹狂奴态，自是君王礼数宽。
四海但知天子贵，先生只作故人看。
贼退
蒋超伯（清代）

贼退孤城尚岿然，凄凄霜淞白迷天。岂无荆棘遗寒朗，更恐萑蒲戴阙宣。

转戍已经三岁久，乱离难得一家全。虎班突骑屯江上，乘胜应须荡八埏。
更漏子·柳丝长
温庭筠（唐代）

柳丝长，春雨细，花外漏声迢递。惊塞雁，起城乌，画屏金鹧鸪。
香雾薄，透帘幕，惆怅谢家池阁。红烛背，绣帘垂，梦长君不知。
西轩种山丹
苏辙（宋代）

淮阳千叶花，到此三百里。
城中众名园，栽接比桃李。
吾庐适新成，西有数畦地。
乘秋种山丹，得雨生可喜。
山丹非佳花，老圃有深意。
宿根已得土，绝品皆可寄。
明年春阳升，盈尺烂如绮。
居然盗天功，信矣斯人智。
根苗相因依，非真亦非伪。
客来但一笑，勿问所从致。
洗兵马
杜甫（唐代）

中兴诸将收山东，捷书夜报清昼同。
河广传闻一苇过，胡危命在破竹中。
祗残邺城不日得，独任朔方无限功。
京师皆骑汗血马，回纥餧肉葡萄宫。
已喜皇威清海岱，常思仙仗过崆峒。
三年笛里关山月，万国兵前草木风。
成王功大心转小，郭相谋深古来少。
司徒清鉴悬明镜，尚书气与秋天杳。
二三豪俊为时出，整顿乾坤济时了。
东走无复忆鲈鱼，南飞觉有安巢鸟。
青春复随冠冕入，紫禁正耐烟花绕。
鹤禁通宵凤辇备，鸡鸣问寝龙楼晓。
攀龙附凤势莫当，天下尽化为侯王。
汝等岂知蒙帝力，时来不得夸身强。
关中既留萧丞相，幕下复用张子房。
张公一生江海客，身长九尺须眉苍。
征起适遇风云会，扶颠始知筹策良。
青袍白马更何有，后汉今周喜再昌。
寸地尺天皆入贡，奇祥异瑞争来送。
不知何国致白环，复道诸山得银瓮。
隐士休歌紫芝曲，词人解撰河清颂。
田家望望惜雨干，布谷处处催春种。
淇上健儿归莫懒，城南思妇愁多梦。
安得壮士挽天河，净洗甲兵长不用。
题墨竹
王绅（宋代）

湘江春暮雨霏霏，舟泊黄陵酒力微。夜半开篷群玉响，天风吹下凤凰飞。
渔歌子十首 其四 老南
李彭（宋代）

万古黄龙真夭矫。斩新勘破台山媪。佛手驴蹄人不晓。

无关窍。胡家一曲非凡调。
莫言春日长
释智圆（宋代）

莫言春日长，一坐又西暮。
众芳荣复落，万事新成故。
临川久兴嗟，藏舟孰云固。
萧然荡斯虑，空门归路。
楚歌
萧贡（金朝）

沙丘车过亡明镜，人头畜鸣自贤圣。阿房殿里醉宫娃，赵高手中持国柄。

群雄云扰荡山东，邯郸却堕秦围中。项王一战动天地，诸侯膝行趋下风。

割裂河山建侯国，天下畏威心不服。只贪衣绣荣楚猴，岂识金刀得秦鹿。

楚歌一夜四面发，泣别虞姬歌数阕。残兵牢落似晨星，独骑凌兢踏寒月。

乌江渡口方唤船，五侯追奔已江边。苦道天亡非战罪，剑化壮气成飞烟。

君王雄武古无比，独无仁义谁相济。向能忠计资范增，未必汉家能卜世。

谷城东头土一丘，悠悠遗恨何年休。
春日山斋作寄山舟
程煜（明代）

窸窸风动帘，潇潇雨在竹。蒲柳抽春妍，窗扉媚新绿。

幽人了无事，得饱睡便足。梦醒卧村童，书声出茅屋。

开门即青山，山山啼啄木。此时珠海边，江波何许绿。

相望千里遥，离愁断相续。何日一归舟，孤灯对床宿。
送朱莲峰著书得官南归
陈旅（元代）

城东有客过吾庐，挥麈高谈逸气舒。金马岂无方朔伎，石渠今取夏侯书。

沙堤老屋秋枫合，海浦归帆暮雨疏。我亦草玄官拓落，江南无地可耕锄。
游西子湖至平湖秋月
方仁渊（清代）

白公堤上暖云蒸，春水平湖澈底澄。山色晴飞满楼翠，天光倒底一壶冰。

盘中胜味呼烹鲤，柳下清歌听采菱。安得雪消明月夜，一樽浊酒此间凭。
赠拂云主人
裘万顷（宋代）

十年作计须种木，一日不可使无竹。
道人於此得三昧，绿雾中间著苍玉。
拂云谁为名其居，我亦心同云卷舒。
相期直觅飞霞佩，不用重拈种树书。
舟次直沽别沈方伯次其韵
王鏊（明代）

好水好山吾已渎，况值秋风橘林绿。南来十日谋北辕，不语岑岑怨林木。

使人行处何所为，廪人继粟庖人肉。蓬窗阒寂却成愁，恰似苏子居无竹。

其间文史岂不翻，无味纷纷成故牍。家山回首频入梦，欲去未能惭薄禄。

德州城下斜月昏，万里河来失平陆。舟中夜静闻吴音，惊问谁欤曰南牧。

心期乃是夙所亲，倒屣过从忘仆仆。联舟会晤迭主宾，百里风帆岸相逐。

自移画省大江西，恺悌民间歌旱麓。公馀亦不废吟哦，历历诗书载其腹。

高词往往逼古人，叉手而成如构宿。往年赠我石兰篇，每向荆溪望林屋。

谓言他日片帆过，便风径访愚公谷。世情多厌屈原醒，宦路尤欺魏其秃。

多君佳句屡见投，过望平生非所卜。天津桥下水留人，去住人生有迟速。

回思联舰那可再，食野呦呦怨鸣鹿。夕阳沽水丁字流，白草茫茫人去独。
小憩西兴
苏泂（宋代）

吴越相望一苇通，仙凡不隔半帆风。
玄晖有句无人识，尽在西兴落照中。
次韵泛舟仲秉有诗
冯伯规（宋代）

且喜山城未傍边，漫从锦水学游舡。
何时官晨真无事，是处壶中别有天。
岂复江湖增远兴，强凭丝竹写中年。
接{上四下离}虽醉无劳著，恰要临流揖望仟。
梅坛
杨杰（宋代）

天下人心爱至公，天心还与世人同。自生羽翼三清去，不独丹人九转功。

汉代变名游越国，道家遗像并萧公。石坛正是飞升处，老鹤一声松桧风。
偈颂七十二首
释祖钦（宋代）

白玉阶前金凤舞，黄金殿上玉鸡鸣。
正中来与兼中到，昨夜云深月正明。
白马篇
管讷（明代）

白马行且嘶，玉勒锦障泥。扬鞭羽林郎，宿卫通金闺。

一朝赴边急，转战玉关西。长戈挥白日，高旌卷彩霓。

驱山填火井，累石起云梯。烽举星芒乱，弓开月影低。

分符降赤勒，飞箭定渠黎。功许韩彭并，名与卫霍齐。

主恩谅可报，国难讵难挤。孰甘局乡邑，门巷闭蒿藜。
自雍丘取别路至陈留界较汴堤径二十里
孔平仲（宋代）

平生羞捷径，到此尚狐疑。望断澹台路，登高赋所思。
寄俞玉汝
赵蕃（宋代）

晦庵寄我溧阳书，报道今为建业居。
作客遽经三岁久，赋诗应尽六朝余。
莫将明月夸鱼目，自昔盐车羡蹇驴。
期子归来趁鲜健，老无筋力事犂锄。
上人书
王安石（宋代）

尝谓：文者，礼教治政云尔。其书诸策而传之人，大体归然而已。而曰“言之不文，行之不远”云者，徒谓辞之不可以已也，非圣人作文之本意也。

自孔子之死久，韩子作，望圣人于百千年中，卓然也。独子厚名与韩并，子厚非韩比也，然其文卒配韩以传，亦豪杰可畏者也。韩子尝语人文矣，曰云云，子厚亦曰云云。疑二子者，徒语人以其辞耳，作文之本意，不如是其已也。孟子曰：“君子欲其自得之也。自得之，则居安；居之安，则资之深；资之深，则取诸左右逢其原。”独谓孟子之云尔，非直施于文而已，然亦可托以为作文之本意。

且所谓文者，务为有补于世而已矣；所谓辞者，犹器之有刻镂绘画也。诚使巧且华，不必适用；诚使适用，亦不必巧且华。要之以适用为本，以刻镂绘画为之容而已。不适用，非所以为器也。不为之容，其亦若是乎？否也。然容亦未可已也，勿先之，其可也。

某学文久，数挟此说以自治。始欲书之策而传之人，其试于事者，则有待矣。其为是非耶？未能自定也。执事正人也，不阿其所好者，书杂文十篇献左右，愿赐之教，使之是非有定焉。
西山
洪朋（宋代）

云中听鸡犬，不见有人家。野水侵官道，山云惹客衣。
杂体五首
韦应物（唐代）

沉沉匣中镜，为此尘垢蚀。辉光何所如，月在云中黑。

南金既雕错，鞶带共辉饰。空存鉴物名，坐使妍蚩惑。

美人竭肝胆，思照冰玉色。自非磨莹工，日日空叹息。

古宅集祆鸟，群号枯树枝。黄昏窥人室，鬼物相与期。

居人不安寝，搏击思此时。岂无鹰与鹯，饱肉不肯飞。

既乖逐鸟节，空养凌云姿。孤负肉食恩，何异城上鸱。

春罗双鸳鸯，出自寒夜女。心精烟雾色，指历千万绪。

长安贵豪家，妖艳不可数。裁此百日功，唯将一朝舞。

舞罢复裁新，岂思劳者苦。

同声自相应，体质不必齐。谁知贾人铎，能使大乐谐。

铿锵发宫徵，和乐变其哀。人神既昭享，凤鸟亦下来。

岂非至贱物，一奏升天阶。物情苟有合，莫问玉与泥。

碌碌荆山璞，卞和献君门。荆璞非有求，和氏非有恩。

所献知国宝，至公不待言。是非吾欲默，此道今岂存。
问水庵次锡山华凝修韵
宗智（清代）

帆樯指故里，信宿藕花村。境静秋先冷，情空花欲言。

裁诗消野兴，问水得真源。明月知人懒，依然下竹轩。
无题次邱工部韵八首 其四
林朝崧（清代）

荡荡青天白日迟，鸳鸯待阙阻佳期。人生得意须年少，天下伤佳是别离。

弦绝更谁知法曲，妆成空自赏丰姿。若教倚市甘轻薄，亦有千金却扇时。
香炉峰下新卜山居，草堂初成，偶题东壁
白居易（唐代）

五架三间新草堂，石阶桂柱竹编墙。南檐纳日冬天暖，

北户迎编夏月凉。洒砌飞泉才有点，拂窗斜竹不成行。

来春更葺东厢屋，纸阁芦帘著孟光。
遣兴三绝 其三
释契嵩（宋代）

去年聊驻江头寺，今寄林僧岩下扃。莫谓此身无定迹，人生都类一浮萍。
舟中独夜
张嵲（宋代）

泊舟依聚落，水色澹余辉。
红树满秋山，夕烟上霏微。
稍观渔火满，渐见行人稀。
孤客畏遥夜，况乃穷秋时。
疏篷见天星，朔风左右吹。
重衾不能暖，展转枕屡移。
怀归意恋恋，感旧心悽悽。
骤使百虑集，起坐复搘颐。
人生谅我牵，吁嗟竟何为。
生禖屏风歌
温庭筠（唐代）

玉墀暗接昆仑井，井上无人金索冷。画壁阴森九子堂，

阶前细月铺花影。绣屏银鸭香蓊蒙，天上梦归花绕丛。

宜男漫作后庭草，不似樱桃千子红。
促刺行
严羽（宋代）

促刺复促刺，男儿蹭蹬真可惜。三年走南复走北，岁暮归来空三壁，邻翁为我长太息。

人生三十未为老，我已白头色枯槁。海内伶俜独一身，裘马摧藏愁欲倒。

今日饮君数杯酒，座閒颇觉颜色好。忽忆当年快意时，与君笑傲长相期。

大杯倒瓮作牛饮，脱巾袒跣唯嫌迟。即今多病筋力弱，壮心虽存兴寂寞。

君不见昨夜谁为烈士歌，听罢仰空泪零落。
八月六日伯皋见过
韩淲（宋代）

华发秋来忽满梳，故人相见意何如。
强亲杯酒欢无几，尚觉篇章兴有余。
世事纷然随野马，吾生老矣信蘧庐。
林间已下萧萧叶，雨过空山木影疎。
饮幼舆斋中赋和
袁佑（清代）

独鹤盘云下九皋，西风杖屦肯辞劳。陶潜自种当门柳，仲蔚无辞满径蒿。

日薄长林留晚照，夜深急雨落秋涛。相期共载伾山酒，笑指丹崖翠壁高。
菖蒲
吴惟信（宋代）

一掬寒泉块石头，两三茎叶弄轻柔。梦回一霎龙湫雨，五月轩窗也带秋。
劝德上人莫作言语
释慧空（宋代）

凡物得其时则鸣，鸣之大者唯雷霆。
使雷常鸣不以节，人忘修省孰震惊。
往时耆年深此旨，十度发言九度已。
更有宝云多口师，每见僧来面壁耳。
岂似而今文字禅，骈头竝驾争后先。
愿公藏此千钧重，等闲不射射必中。
颂古一百二十一首 其一二一
释宗杲（宋代）

云门举起竹篦，露出心肝五脏。可怜猗死禅和，犹自魂飞胆丧。
一枝春
周密（宋代）

事以寄意，此少游“小楼连苑”之词也。余遂戏用张氏故实次韵代答，亦东坡锦里先生之诗乎

帘影移阴，杏香寒、乍湿西园丝雨。芳期暗数。又是去年心绪。金花谩翦，倩谁画、旧时眉妩。空自想、杨柳风流，泪滴软绡红聚。

罗窗那回歌处。叹庭花倦舞，香消衣缕。楼空燕冷，碎锦懒寻尘谱。么弦谩赋，记曾是、倚娇成妒。深院悄，闲掩梨花，倩莺寄语。
缘识
宋太宗（宋代）

逢春总有看花情，时节心迷不可轻。
但只追游贪聚乐，几人顶戴愧三清。
诉衷情
杨泽民（宋代）

眼前时果漫堆盘。莫是又贪酸。因何近来销减，微褪脸霞丹。

还只为，枕衾闲。泪痕斑。我能医疗，一服收功，只霎时间。
次允杰五首 其一
许月卿（宋代）

魏公间气孰能俦，纤若登梯量自优。父母床无烹子刃，相公腹有济川舟。

江山之外云端鹤，天地中间海上鸥。学进识明涵受阔，连天远水月明楼。
光诗首句云饱食复间眠成二章·间眠
司马光（宋代）

秋怀一事无，暑尽书凉初。
竹户静长闭，藜床安有余。
逍遥化胡蝶，容易入华胥。
天上多官府，神仙恐不如。
题金御史所藏王彦章观马图
曹伯启（元代）

五季英豪王太师，百年仪像见横披。眼中汗血真龙种，身后声横古豹皮。

伟节亭亭照今古，高风凛凛动横夷。兜鍪一奋成忠义，何似貂蝉老更痴。
梁小庙乐歌二首
沈约（南北朝）

閟宫肃肃，清庙济济。于穆夫人，固天攸启。祚我梁德，膺斯盛礼。

文㮰达向，重檐丹陛。饰我俎彝，洁我粢盛。躬事奠飨，推尊尽敬。

悠悠万国，具承兹庆。大孝追远，兆庶攸咏。
题大智院明月巢
韩彦古（唐代）

清风去无尘，白云来无心。
一笑玉溪上，落花流水深。
九日登乌回寄郑渭滨
林尚仁（宋代）

乌回山下寺，闲抱一琴游。
客路黄花晚，江城寒露秋。
持书谁送酒，怀古独凭楼。
想尔西风里，绕篱吟未休。
扫桂
赵蕃（宋代）

年年赋木犀，独未到此树。
信知官舍居，更甚此身寓。
黄叶满堦除，蔓草委霜露。
相逢每变色，此树独如故。
殷勤为扫除，不必但花务。
风月四时佳，吾其枉幽步。
夙兴
陆游（宋代）

病後精神殊未减，披衣每起待晨鸡。
爱书不厌如平壑，戒酒新严似筑堤。
莫叹茅茨常局促，犹胜簿领苦沈迷。
迎长渐近丹当熟，已觉温温下彻脐。
王元龙惠新制辄依末后耘田韵叙谢
曹勋（宋代）

雕章琢句茂家声，如阅龙跳读快晴。
秀韵凌虚天外立，春熙及快坐中生。
只应翳凤游八极，但觉仪韶闻九成。
原看浯溪擅文学，要收功业付耆英。
送冯圆仲吏部出守邛州
周必大（宋代）

锥末藏铦利，刀头惬寝兴。
为郎非白首，补郡有高能。
交分看前辈，离愁愧老僧。
亭亭望中塔，高处待重登。
偈颂七首
释思岳（宋代）

世尊不说一个字，大藏小藏从此出。
达磨九年面壁来，得皮得髓分优劣。
次韵钱塘怀古
全室宗泐（明代）

山川形胜说钱塘，海接江流入混茫。
百五十年成底事，一丘衰草委秋阳。
声声慢
王沂孙（宋代）

高寒户牖，虚白尊罍，千山尽入孤光。玉影如空，天葩暗落清香。平生此兴不浅，记当年、独据胡床。怎知道，是岁华换却，处处堪伤。

已是南楼曲断，纵疏花淡月，也只凄凉。冷雨斜风，何况独掩西窗。天涯故人总老，谩相思、永夜相望。断梦远，趁秋声、一片渡江。
秋夜雨·秋夜
蒋捷（宋代）

黄云水驿秋笳噎。吹人双鬓如雪。愁多无奈处，谩碎把、寒花轻撧。
红云转入香心里，夜渐深、人语初歇。此际愁更别。雁落影、西窗斜月。
送黄隐居归南海
许浑（唐代）

瘴雾南边久寄家，海中来往信流槎。林藏狒狒多残笋，

树过猩猩少落花。深洞有云龙蜕骨，半岩无草象生牙。

知君爱宿层峰顶，坐到三更见日华。
杂咏一百首 其二十七 荀彧
刘克庄（宋代）

杀身明逆顺，濡足救危亡。未必荀文若，甘为操子房。
佟声远索题连珠冢二首 其一
陈恭尹（清代）

累累双冢倚山隅，薤露风前尚缀珠。不有诗人能作诔，彭殇千载亦何殊。
送后村去国二首
胡仲弓（宋代）

累疏笺天乞挂冠，此时便合整归鞍。
玉音不许难轻去，局面那知竟未安。
但得中朝常有道，何妨右史左迁官。
此行不被梅花累，把作寻常物外看。
酬韩侍郎、张博士雨后游曲江见寄
白居易（唐代）

小园新种红樱树，闲绕花枝便当游。
何必更随鞍马队，冲泥蹋雨曲江头。
涉洛川
李商隐（唐代）

通谷阳林不见人，我来遗恨古时春。

宓妃漫结无穷恨，不为君王杀灌均。
松花江网鱼最多颁赐从臣
玄烨（清代）

松花江水深千尺，捩柁移舟网亲掷。溜洄水急浪花翻，一手提网任所适。

须臾收处激颓波，两岸奔趋人络绎。小鱼沈网大鱼跃，紫鬣银鳞万千百。

更有巨尾压船头，载以牛车输欲折。水寒冰结味益佳，远笑江南夸鲂鲫。

遍令颁赐扈从臣，幕下然薪递烹炙。天下才俊散四方，网罗咸使登岩廊。

尔等触物思比托，捕鱼勿谓情之常。
次韵江左司
许景衡（宋代）

长空翳翳木落处，流水浑浑沙尽头。安得此身生羽翼，眼中长见钓台秋。
大中祥符五岳加帝号祭告八首
佚名（隋代）

仰止灵岳，镇于朔于。
增崇懿号，度越兴章。
祗荐嘉乐，式陈令芳。
永资纯佑，国祚蕃昌。
题浯溪小景
胡寅（宋代）

卜宅元郎岂偶然，江山千古共流传。
乾坤巨石知多少，待看中兴第二篇。
灵岩寺 其一
吴栻（宋代）

丹崖翠壑一重重，香火因缘古寺钟。若有金龙随玉简，武夷溪上幔亭峰。
颂古十四首·外道问佛
释可湘（宋代）

鞭影非惟示阿难，敲空作响孰知还。
当时未必皆良马，应妒清风起亦幡。
湖西杂感诗
释智圆（宋代）

尼父立言敦礼乐，能仁垂训励慈悲。
堪嗟世路营营者，狡佞贪残都不知。
五言杂兴七首 其四
朱松（宋代）

丹白春事了，灌木忽暗园。卷书护岑寂，幽鸟时一喧。

起携无事酒，往扣常关门。岂无素心人，之子不可谖。
重九前四日昼睡独觉
杨万里（宋代）

睡思初酣过午强，起来四顾已斜阳。添糊窗隔无风气，旋晒衣裘有日香。

旧雨不来从草绿，新丰独酌又花黄。去年重九穷忙过，可遣今年更作忙。
颂古二十六首
释嗣宗（宋代）

生死既不可求，根尘万病俱休。
从此俱空独露，蟾轮一片清秋。
和田家
赵希逢（宋代）

秋深场圃已登禾，窗下寒机暂释梭。
积贮不教如栉比，索逋门外苦多多。
读史 其十六
殷岳（清代）

太姒殊风轨，徽音不可属。伏波有小女，亹亹多仪则。

正位长椒宫，揲然加谨肃。裳衣大练裙。无所于缘饰。

建初爵诸舅，危言念倾覆。乐以贵人下，知于身取节。

先臣遗家训，天姓光竹帛。维先之以善，后乃报其德。
浩歌行送济夫之秦行视田园
师拓（金朝）

霜敛野草白，气肃天宇清。开尊酌远客，饯此秦关行。

秦关杳杳愁西顾，千里苍茫但烟树。子今行辔按秋风，想见秦关雄胜处。

河流汹汹昆崙来，莲峰秀拔青云开。终南南走络巴蜀，五陵北望令人哀。

我本渭城客，浪迹来东征。穷齐历宋嗟何营，尚气慕侠游梁城。

信陵白骨委黄土，夷门谁复知侯生。拊剑一长啸，作歌谁为听，青天白日空冥冥。

不能乘桴入沧海，拂衣且欲归汧泾。落魄高阳归未得，送子西归空怆情。
霜叶飞 落叶用梦窗《九日》韵
陈宝琛（清代）

一秋无绪。霜天里，朝朝风萚辞树。夜长还要警孤眠，听打窗如雨。

更恻恻、危枝倦羽。添薪虚忆庭槐古。尽唱彻哀蝉，甚处觅、题红那管，客衣缁素。

长记九日江亭，商飙猎苇，此题弱冠曾赋。而今人亦秃成枯，赢共阶蛩语。

忍撇却、乾梢断缕。飘零休便随流去。但保得、冬心在，转绿回黄，是归根处。
薛稷书语
佚名（唐代）

买褚得薛不落节。
瑞鹤仙·赏残陶径菊
佚名（宋代）

赏残陶径菊。正袅袅愁予，风凄露肃。何人抱幽独。更檐马锵金，廊鱼响木。此情谁属。向底处、骋怀游目。小窗前，频览菱花，一笑鬓丝犹绿。萧索。故国云迷，佳人日暮，轻颦倚竹。短钗敲玉。算几夜，恁孤宿。问旅情如许，怎生排遣，应费酒尊诗轴。最无端、谁隔西楼，正调弦促。
偕曾退如过净土盖
袁宏道（明代）

像设都非丽，疏题亦不红。花移牛槛日，槐老一庭风。

寓目皆成淡，诸方敢斗空。到门有醉客，乡里旧山公。
玉照堂观梅二十首 其九
张镃（宋代）

山际楼台水际村，见梅常是动吟魂。全身此日清芬里，篱落疏斜不喜论。
游齐山寺
梅询（宋代）

凤刹岧峣挂断霓，凫云渚洳暗窗扉。
江风晓定钓人出，山月夜窗禅客归。
墙外蔓藤移过密，院中杉子落来稀。
老僧独坐蒲团稳，自枉晴簷补衲衣。
山中
方岳（宋代）

久无筋力踞虬龙，西崦东塘漫倚筇。
白练带随红练带，木夫容并水夫容。
宁消几两生前屐，忽忆当年饭后钟。
孤负草堂今夜月，径眠谁与吐奇胸。
杂咏七言十首
刘克庄（宋代）

回仙轻举乘白鹤，太白大醉骑鲸鱼。
纯湖飞过人不识，入海问讯今何如。
动静双照
释智愚（宋代）

举息冥方所，徒称宋地僧。
百年应自掷，一饭若为凭。
风暖斩山鹊，烟消露石棱。
分甘云水共，终日任腾腾。
帐夜
吴兆骞（清代）

穹帐连山落月斜，梦回孤客尚天涯。
雁飞白草年年雪，人老黄天夜夜笳。
驿路几通南国使，风云不断北庭沙。
春衣少妇空相寄，五月边城未著花。
偈颂七十六首
释子益（宋代）

进以礼，退以礼。
录得语一篇，不在纸衣里。
所以智藏被马师涂糊，克宾遭兴化钝置。
千古之下，挂人唇齿。
恩大难酬，痛入骨髓。
检点将来，玄沙道底。
再次韵礼之见贻之什
强至（宋代）

传家素业志雄轲，乌足区区羡决科。
以道自尊今古少，不才而第苇麻多。
圣门奥阃期君至，宾馆清谈许我过。
文酒有时留剧饮，长教阿买到醺酡。
寄景贤一十首 其二
耶律楚材（元代）

龙冈、漆水两交欢，纵意琴书做老闲。未得一言安海内，已输三箭定天山。

肯容诗思妨心慧，岂使声尘碍耳还。信手拈来无不是，清风明月有何悭。
少年游·闲庭
陆震（清代）

閒庭风雨晚来狂。沽酒正相当。花气清芬，空阶寂静，归去不须忙。

从来富贵原无定，行乐有何妨。十万尊罍，三千曲调，豪爽少年场。
次韵谢河内张明府来访
方回（元代）

此老良高谊，能来问故侯。
人清严濑水，家住沁园州。
兀坐元无事，閒谈幸少留。
重逢定何日，归梦在瓜畴。
追悼昭叔弟
王炎（宋代）

老去无他念，追怀手足亲。
学成虽漫仕，客处只长贫。
在昔为三友，如今少一人。
青山未归窆，回首独伤神。
梅花引·花如颊
向子諲（宋代）

花如颊。梅如叶。小时笑弄阶前月。最盈盈。最惺惺。闲愁未识、无计定深情。十年空省春风面。花落花开不相见。要相逢。得相逢。须信灵犀，中自有心通。同杯勺。同斟酌。千愁一醉都推却。花阴边。柳阴边。几回拟待、偷怜不成怜。伤春玉瘦慵梳掠。抛掷琵琶闲处著。莫猜疑。莫嫌迟。鸳鸯翡翠，终是一双飞。
夜行船·虎＊天罡吞凤尾
侯善渊（元代）

虎＊天罡吞凤尾。火轮转艮山初起。注鼎炎炎，烹煎神水。交泰地精天髓。炼就纯阳丹贯体。换凡躯以别尘世。鹤驾匆匆，相从仙侣，朝现玉
次韵郑维心腊月十六日有作 其三
沈与求（宋代）

血战遮东道，今谁庙食双。无人捍彊敌，纵马饮长江。

寇掠元干纪，兵临反诱降。将军自不武，惭色上旌幢。
席上次邵文伯颜
李弥逊（宋代）

月色漾明玉，花光扬素波。醉吟吾岂敢，能赋属阴何。
晚归香山寺，因咏所怀
白居易（唐代）

我年日已老，我身日已闲。闲出都门望，但见水与山。

关塞碧都都，伊流清潺潺。中有古精舍，轩户无扃关。

岸草歇可藉，径萝行可攀。朝随浮云出，夕与飞鸟还。

吾道本迂拙，世途多险艰。尝闻嵇吕辈，尤悔生疏顽。

巢悟入箕颍，皓知返商巅。岂唯乐肥遁，聊复祛忧患。

吾亦从此去，终老伊嵩间。
过
沈遘（宋代）

风沙敝尽旧狐裘，走马归来过冀州。闻报故人当邂逅，便临近馆为迟留。

不容倾盖论时事，空寄新诗写客愁。却望后车尘已合，箫声清断去如流。
赠梅山顾先生
徐容斋（宋代）

钱塘诗老顾梅山，乡校孤吟乐一箪。
修翼分某栖宿下，短章功一寂寥间。
呕心长吉奚奴锦，染指昌黎白玉丹。
好句真能换凡骨，觉君春色上苍颜。
涉汉至隆中有感
项安世（宋代）

晓渡汉水阳，平川去如掌。
春深风日老，雨后桑麻长。
麦田渺无际，竹墅清可赏。
家家傍林落，往往成族党。
溪头浣纱女，十五自来住。
我来三月暮，甚作三浙想。
爱此重踌躇，凄然复怅惘。
边头兵未动，农事日以广。
只今烽火地，开辟无旷壤。
缅思生人情，本自乐安养。
每遭我辈误，遂使汝曹枉。
承平未灾变，北地极丰穰。
中间一丧乱，杀戮同草莽。
赤子亦何如，沦胥受漂荡。
缙绅欲辞罪，世道终安放。
歌罢叫葛公，英灵歘来享。
解语花 咏焚香美人，和长卿
俞彦（明代）

日烘帘压，花衬檐牙，别是添情界。沁人无赖。随分例、了却闲中些债。

水沉初买。更拂拭、商彝周鼐。唤小鬟、分火熏笼，捻取兰煤待。

乍觉郁纷杳蔼。渐盈盈随处，沾惹襟带。留伊常在。

将红袖翠衵，缓笼轻载。昭仪浴罢，谁近得、暗香柔态。

较海棠、纵似娇姿，输一般难赛。
七爱诗 其二 李太尉
皮日休（唐代）

吾爱李太尉，崛起定中原。骁雄十万兵，四面围国门。

一战取王十，一叱散妖氛。乘舆既反正，凶竖争亡魂。

巍巍柱天功，荡荡盖世勋。仁于曹孟德，勇过霍将军。

丹券入帑藏，青史传子孙。所谓大丈夫，动合惊乾坤。

所谓圣天子，难得忠贞臣。下以契鱼水，上以合风云。

百世必一乱，千年方一人。吾虽翰墨子，气概敢不群。

愿以太平颂，题向甘泉春。
星岩二十景 其十六 天柱流虹
梁景先（明代）

岩高天柱玉嶙峋，碧渚如虹绕汉津。剩有桃源在深处，带花流出武陵春。
工侍国史李丈奉御香祷雪上竺前一夕雪瑞已应
程公许（宋代）

忧旱忧蝗恰一年，未春喜见六花妍。
极知气脉艰调护，须得医和为保全。
秋怀八首次丘仙根韵
施梅樵（清代）

掀天揭地志难酬，人海身藏四十秋。落魄懒弹冯子铗，遣怀思上庾公楼。

舞歌台榭成春梦，烟雨湖山入钓舟。袖手枰棋看结局，蓬壶水浅约同游。